KLASA: 034-06/24-01/25

URBROJ: 711-02-01/05-2024-02

Zagreb, 20. svibnja 2024.

 **LUČKA UPRAVA DUBROVNIK**

 **na adresu e-pošte: …………**

**Predmet: očitovanje na zahtjev Lučke uprave Dubrovnik**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 25. travnja 2024. zaprimilo je zahtjev za očitovanjem koji je podnijela Lučka uprava Dubrovnik zastupana po odvjetnicima iz Zajedničkog odvjetničkog ureda Lovro Zovko i Antonija Šimunković iz Zagreba.

Uz podnesenom zahtjevu podnositelj je zatražio odgovor na upit ima li ravnatelj Lučke uprave Dubrovnik koji je ujedno obveznik u smislu odredbi Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), u situaciju kada Lučka uprava Dubrovnik kao poslodavac za sve svoje djelatnike, uključujući i ravnatelja, po provedenom postupku jednostavne ili javne nabave ugovara policu osiguranja od odgovornosti odnosno policu osiguranja osoba od posljedica nesretnog slučaja, biti obuhvaćen takvom policom odnosno ima li ravnatelj Lučke uprave Dubrovnik pravo, na trošak ustanove, biti osiguran od odgovornosti i od posljedica nesretnog slučaja.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Imajući u vidu da je zahtjev za očitovanjem u ovom predmetu podnesen od strane Lučke uprave Dubrovnik, Povjerenstvo povodom podnesenog zahtjeva na temelju članka 32. stavka 1. podstavaka 3. i 4. ZSSI-a na 50. sjednici održanoj 20. svibnja 2024., podnositelju daje očitovanje kako slijedi.

Člankom 7. točkom d) ZSSI-a propisano da je obveznicima zabranjeno primiti dodatnu naknadu za poslove obnašanja javnih dužnosti.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. stavkom 2. točkom 1. Zakona o osiguranju („Narodne novine“, br. 30/15., 112/18., 63/20., 133/20. i 151/22.) propisano je da je osiguranje od nezgode, uključujući ozljede na radnom mjestu i profesionalne bolesti, neživotno osiguranje, a točkom 13. je propisano da su neživotna osiguranja i ostala osiguranja od odgovornosti koja pokrivaju sve vrste odgovrnosti, osim osiguranja od odgovornosti za upotrebu motornih vozila, zračnih letjelica i plovila.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Povjerenstvo ističe kako je dana 12. travnja 2022. donijelo i Dopunu Smjernice broj 711-I-518-R-34/22-02-17 u kojoj je obrazloženo koje se sve potpore, pomoći te naknade stvarnih troškova ne smatraju dodatnim naknadama za obnašanje javne dužnosti, odnosno koje sve naknade obveznici mogu primiti. U navedenoj Dopuni Smjernice utvrđeno je, pored ostalog,da obveznici navedeni u članku 3. stavcima 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju pored plaće koju primaju za njezino obnašanje od poslodavca ostvarivati plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti imajući u vidu da su navedeni slučajevi osiguranja povezani s rizicima koji nastaju ili su povezani s obnašanjem dužnosti.

Sukladno tome, obveznik naveden u članku 3. stavcima 1. i 2. ZSSI-a, koji temeljem ugovora o radu ili svakog drugog akta o zasnivanju radnog odnosa obnaša javnu dužnost, pa tako i ravnatelj lučke uprave, imao bi pravo na plaćanje premija osiguranja od odgovornosti odnosno osiguranja osoba od posljedica nesretnog slučaja ako su u okviru navedenih osigurane vrste rizika koji nastaju ili su povezani s obnašanjem dužnosti ravnatelja lučke uprave.

Povjerenstvo također ističe kako obveznike ZSSI-a obvezuje i postupanje sukladno članku 6. ZSSI-a, odnosno isti prilikom obnašanja dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana te ne smiju koristiti javnu dužnost za osobni probitak ili probitak osobe koja je s njima povezana.

S obzirom na navedeno, Povjerenstvo ističe kako bi prihvaćanje novčane isplate od strane obveznika u slučaju nastupa osiguranog slučaja koji nije povezan s obnašanjem dužnosti, odnosno koji se dogodio u slobodno vrijeme obveznika, bilo protivno načelima obnašanja dužnosti.

PREDSJEDNICA POVJERENSTVA

Aleksandra Jozić Ileković, dipl. iur.

Dostaviti:

1. Lučka uprava Dubrovnik, na adresu e-pošte: ………
2. Objava na internetskoj stranici Povjerenstva
3. Pismohrana